| Dunikos valsčiuslatv. *Dunikas pagasts* |
| --- |
|  |
|  |
| **Valstybė** | Latvijos vėliava Latvija |
| **Regionas** | Kuršas Kuršas |
| **Savivaldybė** | Pietų Kuršo savivaldybė |
| **Administracinis centras** | Sikšniai |
| **Įkūrimo data** | 1919 |
|  |
| **Gyventojų** (2023) | 546 |
| **Plotas** | 210,4 km² |
| **Tankumas** (2023) | 2,6 žm./km² |
|  |
|  **Vikiteka** | Dunikos valsčiusVikiteka |

**Dunikos valsčius** (latv. *Dunikas pagasts*) – viena iš Pietų Kuršo savivaldybės administracinių teritorijų Latvijos vakaruose, Lietuvos pasienyje. Plotas 210,4 km², 546 gyventojai (2023 m.). Administracinis centras – Sikšniai.

Istorija
--------

Įkurtas 1919 m. atskyrus nuo Rucavos, Bartos ir Nycos valsčių 13 kaimų. 1935 m. buvo 17 464 ha ploto. 1945 m. valsčiuje įkurtos Dunikos ir Sikšnių apylinkės, o 1949 m. valsčius panaikintas. 1962 m. Dunikos apylinkė prijungta prie Bartos apylinkės, 1968 m. dalis Bartos apylinkės perduota Sikšnių apylinkei. 1989 m. Sikšnių apylinkė pervadinta Dunikos apylinke, 1990 m. pertvarkyta į valsčių. Dabartinis valsčius apima ir dalį tarpukario Rucavos valsčiaus teritorijos.

Geografija
----------

Ribojasi su Pietų Kuršo savivaldybės Rucavos, Nycos, Uotankių, Bartos ir Kalėtų valsčiais bei Skuodo rajono Lenkimų ir Skuodo seniūnijomis. Valsčiaus vakarinė dalis yra Pajūrio žemumos Bartuvos lygumoje, rytinė – Vakarų Kuršo aukštumos Vartajos banguotoje lygumoje. Vidutinis aukštis prie Dunikos – 53 m, kitur – apie 40 m virš jūros lygio. Valsčiaus šiauriniu pakraščiu teka Bartuva (su Ječiupės ir Naudupės intakais), Pietiniu – Šventoji ir jos intakas Luknė. Valsčiaus rytuose telkšo Dunikos arba Gryna pelkė (*Tīrspurvs*, 1471 ha), pietvakariuose – Kirbos pelkės dalis (~500 ha). Miškai užima 58 % valsčiaus ploto, vyrauja spygliuočiai (du trečdaliai). Dunikos pelkės pietiniame pakraštyje auga vienintelė Latvijoje didesnio ploto (~11 ha) skroblų giraitė. Yra žvyro ir smėlio telkinių. Valsčių kerta regioninis automobilių kelias Gruobinia–Barta–Rucava (P113).

Valsčiaus gamta saugoma Nycos kukmedyno ir Dunikos draustiniuose.

Gyventojai
----------

1935 m. valsčiuje gyveno 2550 žmonių, iš jų 97 % latvių. 1941 m. sovietų valdžia į tremtį išsiuntė 13, 1949 m. – 67 gyventojus. 2000 m. valsčiuje buvo 841 gyventojas, iš jų 85,6 % latvių, 11,7 % lietuvių, 2 % rusų.

Didžiausios gyvenvietės – Sikšniai (178 gyv. 2022 m.), Dunika, Šukenė, Ječiai, Liepienai, Slamstai, Sudargai.

Galerija
--------

* Dunikos Golgotos evangelikų liuteronų bažnyčia (1933 m.)Dunikos Golgotos evangelikų liuteronų bažnyčia (1933 m.)
* Vėjo malūnas SikšniuoseVėjo malūnas Sikšniuose
* Pažintinis takas Dunikos pelkėjePažintinis takas Dunikos pelkėje

Šaltiniai
---------

1. ↑  *Reģionu, novadu, pilsētu un pagastu kopējā un sauszemes platība gada sākumā 2022 - 2023*, Centrālā statistikas pārvalde. Nuoroda tikrinta 2023-06-28.
2. ↑  *Pilsētu (blīvi apdzīvotu) un lauku (reti apdzīvotu) teritoriju iedzīvotāju skaits reģionos, pilsētās, novados un pagastos (pēc administratīvi teritoriālās reformas 2021. gadā) 2022 - 2023*, Centrālā statistikas pārvalde. Nuoroda tikrinta 2023-06-28.
3. 1 2 3  *Dunikas pagasts*, Enciklopēdija „Latvijas pagasti", t. 1 (A–Ļ), p. 240, 241. A/S „Preses nams", 2001. ISBN 9984-00-412-0.
4. ↑  *Dunikos pelkės takas*, Kuršiai, Žemaičiai. Turistinis gidas, p. 64. Kuržemės planavimo regionas, 2003. Nuoroda tikrinta 2023-06-29.
5. ↑  *Sikšņi*, Vietvārdu datubāze, Latvijas ģeotelpiskās informācijas aģentūra. Nuoroda tikrinta 2023-06-28.